Hei, denne artikkelen er over ett år gammel og kan inneholde utdatert informasjon

(Dagbladet): Onsdag ettermiddag slo Oslo tingrett fast at Pirate Bay og seks andre fildelingssider er ulovlige, og derfor blir blokkert i Norge.

Bakgrunnen for kjennelsen var et søksmål fra Rettighetsalliansen rettet mot alle de store norske nettleverandørene.

Venstre-leder Trine Skei Grande gir Hadia Tajik (Ap) skylda for at rettssystemet i Norge nå har mulighet til å stenge av deler av Internett.

- Dette er resultatet av Hadia Tajiks sensuriver, sier Trine Skei Grande.

- Hva er det neste? På initiativ fra daværende kulturminister Tajik endret Stortinget i 2013 Åndsverksloven - endringer IT-ekspert Torgreit Waterhouse fortalte Dagbladet at la grunnlaget for dagens kontroversielle kjennelse.

Skei Grande mener Tajik i 2013 åpnet opp for å fire på ytringsfriheten og at dagens kjennelse fra Oslo tingrett er første eksempel på konsekvensene dette kan få.

- Det er ingen som mener at piratkopiering er et gode. Jeg mener også at folk bør betale for filmer og musikk. Men noen prinsipper må vi legge til grunn i et fritt samfunn. Ytringsfriheten er en av dem. Når vi åpner for å stenge tilgangen til enkelte nettsider på dette grunnlaget, hva blir det neste, spør Skei Grande.

Norge i trist selskap Hun mener Ap har sviktet det åpne Internett, og at dagens kjennelse i verste fall bare er begynnelsen på en gradvis innstramming av digitale borgerrettigheter.

- Dette er egentlig bare trist. En trist dag for ytringsfriheten og det åpne internettet. Dette er en dom som vil bli lagt merke til internasjonalt, og vi er ikke i spesielt godt selskap når vi lager slike begrensninger for den digitale informasjonsflyten, avslutter Grande.

TAJIKS FEIL: Trine Skei Grande skylder på Ap-toppen. Foto: Halvor Solhjem Njerve / Dagbladet Vis mer

Lignende rettssaker har ført til blokkering av Pirate Bay og andre fildelingssider i blant annet Danmark og Storbritannia.

Tajik: - Ikke innenfor ytringsfrihet Nåværende Ap-nestleder Tajik mener på sin side at Skei Grande forsøker å sko seg på kjennelsen ved å gjøre temaet til valgkampsak.

- Til Skei Grandes uttalelser vil jeg si at omfattende tyveri og distribusjon av andres åndsverk ikke faller innenfor ytringsfriheten, melder Tajik til Dagbladet.

Hun peker på to viktige sider ved kampen mot den omfattende piratkopieringen.

- Det første er å skape kommersielle og teknologiske løsninger som bidrar til at musikk, film og andre kulturelle åndsverk blir lett tilgjengelig mot betaling. Det andre som kan hindre slikt tyveri er et lovverk som slår fast at piratkopiering ikke er tillatt. Punktum. Det krenker rettighetene til de som har produsert verket, uttaler Tajik.

